宋京宏甫見和再次韵
作者：趙鼎臣
朝代：宋

paragraphs: 水花浮空出奇變，散者爲霙圓者霰。
天翁大是富家翁，細碎剪雲親染練。
山陰曉起右軍泣，不見墨池安得硯。
從來緣水不充饑，此日正堪批作片。
書生冷淡惡生活，忍凍悲吟詩滿卷。
不知北里富薰天，舞袖對花裁圈線。
紅爐熾炭坐生春，本不畏寒那憶晛。
蘭臺賦風不賦雪，好色豈殊蜂蝶戀。
不如諸孫藝且賢，蜀烹啖客初無倦。
諸公速辯欲忘歸，盡磨東莊千斛麵。